Janus Rein

Janus Páll Rein (født 29. mai 1974 i Tórshavn) er en færøysk politiker og jurist.

Han vokste opp i Tórshavn i en politisk interessert familie. Foreldrene var radiotekniker og senere lagtingssekretær Marius Rein og Kristianna Rein (født Nielsen), som har vært viseborgermester i Tórshavn. På farssiden av slekten nedstammer han fra lagtingsmann Jens Wenningsted.

Han gikk sjømannsskolen i Tórshavn og har vært styrmann og skipsfører for blant andre Strandfaraskip Landsins og A.P. Møller-Mærsk. Deretter arbeidet han i sparebank og tok utdannelse i regnskap og verdipapiranalyse. Rein tok så flyverutdannelse og ble styrmann og senere kaptein i Atlantic Airways. Mens han arbeidet som flykaptein, tok han en kandidatgrad i jus (cand.jur., LL.M.) ved Københavns Universitet. Han har siden blitt advokatfullmektig.

I 2011 var han med på å danne partiet Framsókn, og samme år ble han innvalgt på Lagtinget. Han satt i Lagtingets næringskomité. Framsókns partileder Poul Michelsen ønsket Rein som kandidat til kommunestyret i Tórshavn, noe Rein ikke ville, og han meldte seg ut av partiet høsten 2012. I september 2013 ble Rein medlem av Fólkaflokkurin. Fra 2015 til 2019 var han vara til Lagtinget for Fólkaflokkurin.

Referanser 

Færøyske lagtingsmedlemmer
Færøyske jurister
Personer fra Tórshavn
Portal:Færøyene/artikler